[pic] | AZ EURÓPAI KÖZÖSSÉGEK BIZOTTSÁGA |

Brüsszel, 12.8.2008

COM(2008) 511 végleges

A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

Első ellenőrzési jelentés a bolgár és román acélipar szerkezetátalakításáról

1. BEVEZETÉS

1.1. Háttér

Ez a jelentés azon bolgár és román acélipari vállalatok szerkezetátalakítás terén elért haladását írja le, amelyekre az Európa-megállapodás és a csatlakozási szerződés vonatkozó fejezeteiben meghatározott követelmények vonatkoznak. Ezeket a kötelezettségeket mind a nemzeti kormányok, mind az egyéni vállalatok számára egészen pontosan az alábbi dokumentumok írják le:

- az Európa-megállapodás[1] 2. jegyzőkönyve, amely a bolgár acélipar szerkezetátalakítására és az Európa-megállapodás 2. jegyzőkönyvének módosításáról szóló, 2006. december 29-i 3/2006 EU-Bulgária társulási tanácsi határozatra[2] hivatkozik; valamint

- a csatlakozási szerződés[3] VII. melléklete, amely a román acélipar szerkezetátalakítására hivatkozik.

Az ezekben foglalt rendelkezések vázolják a acélipar szerkezetátalakításához nyújtott állami támogatás átmeneti szabályozásának feltételeit. Bár a közösségi jogszabályok szerint kifejezetten tilos állami támogatást nyújtani az acélipar szerkezetátalakítására, az Európai Unió átmeneti szabályozásról állapodott meg bizonyos támogatásnyújtásokkal kapcsolatban, amelyek segítségével az új tagállamok[4] a társadalmi és piaci zavarok minimalizálása mellett tudják elvégezni ezt a feladatot. A támogatás nyújtása szigorú feltételekhez kötött: az érintett vállalatoknak el kell érniük a gazdasági életképesség szintjét.

Az átmeneti időszakra alkalmazandó rendelkezések 2008. december 31-ig vannak érvényben. A fent említett jegyzőkönyv és melléklet részletes rendelkezéseket tartalmaz a kapcsolódó kötelezettségek teljesítésének ellenőrzésével és az arról szóló jelentéstétellel kapcsolatban is. Ez a Tanácshoz intézett jelentés, amely a 2006-ban elért eredményeket veszi számba, szintén az említett rendelkezések tárgyát képezi. Amennyiben 2007-ről is voltak információk, a jelentés azokat is tartalmazza.

1.2. A szerkezetátalakítás fő elemei

Az állami támogatásról szóló közösségi jogszabályok alóli felmentés feltétele bizonyos kötelezettségek teljesítése volt, amelyekről egyrészről az EU, másrészről Bulgária, illetve Románia megállapodott. Az állami támogatásnyújtás előfeltétele nemzeti szerkezetátalakítási programok készítése volt, amelyeknek egy, a nemzeti acélipari ágazat vonatkozásában készült tervből és az összes kedvezményezett vállalat egyéni üzleti tervéből kell állniuk. Az acélipari szerkezetátalakítási programok azt hivatottak bebizonyítani, hogy betartják a szerkezetátalakításra nyújtott támogatás feltételeit, és a nemzeti szerkezetátalakítási programok a vállalatok gazdasági életképességéhez[5] vezetnek.

A nemzeti szerkezetátalakítási program mindkét országban olyan vállalatokra is kiterjedt, amelyek ugyan nehézségekkel küszködtek, de nem részesültek, és nem is fognak részesülni állami támogatásban. A nem kedvezményezett vállalatok több esetben 2006-ban befejezték szerkezetátalakításukat, és gazdaságilag életképessé és nyereségessé váltak.

A bolgár és román hatóságok féléves jelentéseiben szolgáltatott információk alapján a Bizottság felmérte az előrehaladást a nemzeti szerkezetátalakítási programokban, valamint a vállalatok egyéni üzleti terveiben előirányzott intézkedések végrehajtása terén. A közölt információk a termeléssel, a kapacitással, a beruházással, a foglalkoztatással, a termelékenységgel, a pénzügyi eredményekkel és a környezettel kapcsolatos adatokra terjedtek ki.

Bulgáriában az acélipari ágazat a teljes ipari foglalkoztatottság 2 %-át és a GDP 3 %-át biztosítja, Romániában ez a két adat 4-4 %[6].

2. AZ ELLENŐRZÉSI PROGRAMOK EREDMÉNYEI BULGÁRIÁBAN ÉS ROMÁNIÁBAN

2.1. Bulgária

A Kremikovci AD volt az egyetlen olyan vállalat, amely szerkezetátalakítási folyamatát közpénzből támogatták. Két másik, a nemzeti szerkezetátalakítási programban szereplő vállalat 2006-ban állami támogatás igénybe vétele nélkül vitte véghez sikeresen a szerkezetátalakítási folyamatot.

Bulgária 2006-ban jelezte, hogy a Kremikovci AD – bár nem volt szüksége az előzetesen engedélyezettnél több támogatásra – nem lesz képes arra, hogy 2006. december 31. előtt megvalósítsa szerkezetátalakítási tervét. Ezért módosított szerkezetátalakítási programot és üzleti tervet nyújtott be a Bizottságnak, amelyben azt javasolta, hogy azok végrehajtási idejét 2008 végéig hosszabbítsák meg. A Bizottság által végzett felmérés azt mutatta, hogy a terv megvalósítása esetén az érintett vállalat gazdaságilag életképessé válhatna, és meg tudna felelni a 2. jegyzőkönyvben leírt követelményeknek. E felmérés alapján az EU-Bulgária Társulási Tanács 2006. december 29-i 3/2006 határozatával megfelelően módosította a 2. jegyzőkönyvet.

Ami a megengedett támogatás teljes összegét illeti, a bolgár hatóságok által szolgáltatott információ alapján az 1993 és 2005 közötti időszakban a Bulgáriának nyújtott állami támogatás teljes összege 432 613 000 BGN-ra (222 millió EUR-ra[7]) rúgott; 2006-ban pedig nem nyújtottak állami támogatást. A megadott állami támogatás teljes összege nem lépte túl a jegyzőkönyvben meghatározott felső határt.

A megengedett összeg nagy részét (393 556 517 BGN-t, azaz 202 millió EUR-t) 1999-ben fizették ki a kedvezményezett vállalat, a Kremikovci AD támogatására, abból célból, hogy folytatni tudja a termelést. A támogatás elsősorban a pénzügyi szerkezetátalakításra összpontosult, a vállalat adósságterhének kezelése céljából. A megengedett összeg fennmaradó részét 2004-ben a gáz- és villamosenergia-szolgáltatókkal szembeni adósságok átütemezése formájában bocsátották a vállalat rendelkezésére.

2.1.1. A szerkezetátalakítás fő referenciaértékeinek ellenőrzése a bolgár acélipari ágazatban

Az EU közös álláspontjának versenypolitikai tárgyú 6. fejezetében[8] és a 3/2006 EU-Bulgária Társulási Tanács határozatában foglalt rendelkezések szerint:

- a kedvezményezett vállalat nettó kapacitás-csökkentésének összesen félmillió tonnának kell lennie,

- a vállalatok szerkezetátalakításában tett előrelépéseit a Bizottságnak a gazdasági életképesség vizsgálatával kell értékelnie,

- a szerkezetátalakításnak a hatékonyság és a vállalatirányítás eredményességének javulásához kell vezetnie.

Kapacitáscsökkentés

A kremikovci dróthengermű bezárása, amit a bolgár kormány a szerkezetátalakítási támogatás kompenzációs intézkedéseként vett tervbe, megtörtént. A bugasorral folytatott termelést leállították, a gépsort szétszerelték. A dróthengermű végleges megsemmisítése az idevágó közösségi jogszabályoknak[9] megfelelően a szerkezetátalakítási időszak végére várható.

Gazdasági életképesség

A szerkezetátalakítási folyamat és a nemzeti szerkezetátalakítási programban, valamint Kremikovci egyéni üzleti tervében előirányzott valamennyi intézkedés főként arra irányul, hogy a vállalat rendes piaci körülmények között gazdaságilag életképessé váljon. A Kremikovci 2006 végére elért eredményei a gazdasági életképesség tekintetében még messze nem feleltek meg a Bizottság által kitűzött referenciaértékeknek.

A 2006 végén rendelkezésre álló adatok értékelése alapján a Bizottság súlyos késedelmeket állapított meg a vállalat egyéni üzleti tervében beütemezett beruházások megvalósítása terén. Ezek a késedelmek valószínűleg megakadályozzák a vállalatot abban, hogy nagyobb hozzáadott értékkel rendelkező termékeket állítson elő, ami viszont előfeltétele az értékesítési bevételek növelésének és a profittermelésnek. Így a működési teljesítmény jelentős veszteséget mutatott, és a vállalat az egyéni üzleti tervben kitűzötteknél rosszabb életképességi mutatókat ért el. A pénzügyi teljesítmény pedig kritikusan alacsony szintre esett vissza.

Termelékenység

Kremikovci termelékenységi szintje jóval elmarad a közösségi és nemzetközi normáktól, mivel a kapacitáskihasználás alacsony szintjei gátolják az előrelépést a munkatermelékenység terén a foglalkoztatottak számának fokozatos csökkentése ellenére. A hasonló európai acélművekhez képest a termelékenységi szint csupán 30 %-os. A blokksor 2007 második felében és 2008 elején történő leállítását követően várható ugyan bizonyos fejlődés a termelékenység terén, a jelenlegi 30 %-os szint viszont nagyon alacsonynak tekinthető, és negatív hatást fog gyakorolni a vállalat üzleti tevékenységének hatékonyságára és eredményességére.

Költségcsökkentés

Kremikovciban 2006-ban az egyes költségcsökkentő intézkedéseknek köszönhetően elért eredményeket hatástalanította az összköltségek vártnál magasabb, általános tendenciákat tükröző emelkedése. A beszerzési árak és az egyes nyersanyagok felhasználása a Kremikovci esetében 2006-ban felülmúlta az egyedi üzleti terv előrejelzéseit. Egyes területeken, mint például az energia- és anyagfelhasználás terén, a költségeket hosszú távon csak a modernizálást célzó beruházáson keresztül lehet csökkenteni. A tőkehiány miatt a beruházásra fordított összegek nem érték el a várt értékeket. Kremikovci 2006-ban foganasított valamennyi beruházása összesen az egyéni üzleti tervben kitűzött értékek 80 %-ának felelt meg. Ugyanakkor a környezeti beruházások az egyéni üzleti terv 75 %-os szintjét érték el.

2.1.2. Környezetvédelem

A csatlakozási szerződés előírja, hogy a csatlakozás időpontjára a bolgár acélipari vállalatoknak a környezetvédelem terén meg kell felelniük az idevágó közösségi jogszabályoknak, főként azáltal, hogy elvégzik a szükséges beruházásokat a megfelelés biztosítására. Ebben az összefüggésben az IPPC-irányelv[10] alkalmazását illetően Bulgária átmeneti időszakot kérelmezett. Kremikovcinak az eltéréssel élve 2007. október 30-áig teljesen koordinált engedélyt kellett volna beszereznie, amely egy olyan kötelező menetrendet is magában foglal, amely szerint a vállalat 2011. december 31-ig eléri a teljes megfelelés szintjét. Az engedélyt még nem szerezte meg, ezért úgy tűnik, hogy a vállalat a legutolsó engedély lejártát követően környezeti engedély nélkül végzi tevékenységét.

2.2. Románia

A csatlakozási szerződés VII. melléklete a következő hat acéltermelő vállalat esetében megállapítja a legnagyobb nyújtható állami támogatás összegét: Mittal Steel Galati (a romániai nyersacéltermelés mintegy 60 %-át adja), Mittal Steel Hunedoara, Mechel Targoviste, Mechel Campia Turzi, TMK Resita és Tenaris Donasid Calarasi.

A Bizottság rendelkezésére álló információk szerint Románia az 1993 és 2004 közötti időszakban összesen 49 985 milliárd ROL (1 270 millió EUR[11]) szerkezetátalakítási segélyt folyósított. A megadott állami támogatás teljes összege nem lépi túl a csatlakozási szerződés VII. mellékletében meghatározott felső határt.

A román kormány nemzeti szerkezetátalakítási programjának célja, hogy az acélipari vállalatoknak nyújtandó állami támogatást strukturálja, és a legszükségesebb minimumra csökkentse. A nemzeti szerkezetátalakítási program végrehajtása fontos része volt annak a támogatásnak, amelyet a vállalatok gazdasági életképességük eléréséhez kaptak. A támogatás főként a vállalatok adóterhének kezelésére irányuló pénzügyi szerkezetátalakításra összpontosított annak érdekében, hogy elősegítse a vállalatok finanszírozáshoz való hozzáférését és stratégiai befektető általi átvételüket. A nyújtott támogatást elegendőnek tekintik ahhoz, hogy a vállalatok a szerkezetátalakítási időszak végére gazdaságilag életképesek legyenek.

A Román Versenytanács által kivizsgált kérdést illetően, azaz részesült-e a Mittal Steel Galati kiegészítő állami támogatásban, megjegyzendő, hogy a vállalat 2006 márciusában minden vitatott összeget visszafizetett mind a kölcsöntőkével, mind a kamatokkal kapcsolatban. Ezt követően a Román Versenytanács az 56/13.03.2006 számú határozattal lezárta a vizsgálatot, és kijelentette, hogy a Mittal Steel Galati nem részesül kétes állami támogatásban.

2.2.1. A szerkezetátalakítás fő referenciaértékeinek ellenőrzése a román acélipari ágazatban

Románia csatlakozási szerződésének rendelkezései megállapítják, hogy:

- az állami támogatásnak arra kell irányulnia, hogy a vállalatok rendes piaci körülmények között gazdaságilag életképessé váljanak, és a szükséges mértékre kell korlátozódnia,

- a kedvezményezett vállalatok nettó kapacitás-csökkentésének összesen legalább 2,05 millió tonnának kell lennie,

- a vállalatok szerkezetátalakításában tett előrelépéseket a Bizottságnak a szerkezetátalakítás azon fő referenciaértékeinek használatával kell értékelni, amelyeket a csatlakozási szerződés függeléke határoz meg (gazdasági életképesség, termelékenység, költségcsökkentés).

Kapacitáscsökkentés

A Bizottság rendelkezésére álló információkból kiderül, hogy a 2006. évre tervezett kapacitásleépítések – a TMK Resita közép- és különleges hengerművének vonatkozásában – rendben lezajlottak. Ugyanez a vállalat a nehézhengermű esetében a csatlakozási szerződésben előírtnál egy évvel korábban leállította a termelést. A Mittal Steel Hunedoarában a középhengermű bezárására a 2008 első negyedévére tervezett időpont helyett már 2006-ban sor került. A fenti berendezések végleges megsemmisítésével[12] Románia teljesíteni fogja a csatlakozási szerződésből származó kapacitásleépítési kötelezettségeit.

Három vállalatnál olyan elavult kapacitásokat is leépítettek, amelyeket a csatlakozási szerződés nem írt elő: mégpedig a Mittal Steel Hunedoara blokkhengerművének, a Tennaris Donasid Calarasi félkész nehéz szelvények és sínek gyártására szolgáló hengerművének és a Mechel Campia Turzii előnyújtó hengerművének leállítása.

Gazdasági életképesség

A szerkezetátalakítási eljárás és a nemzeti szerkezetátalakítási programban előirányzott intézkedések fő célja, hogy a kedvezményezett vállalatok gazdaságilag életképessé váljanak, és képesek legyenek rendes piaci feltételek között működni. Eddig az ellenőrzés azt mutatta, hogy már kezdeményeztek néhány olyan tervbe vett intézkedést, amelyek a kedvezményezett vállalatok gazdasági életképességének elérését szolgálják, mint például a nem termelékeny kapacitások leépítése, a foglalkoztatási stratégia megváltoztatása, a szervezeti és irányítási korszerűsítés.

Bár 2006-ban az egyik vállalat, a Mittal Steel Galati, már a Bizottság által kifejlesztett két referenciaértéknek is megfelelt, a vállalat fenntarthatóságát csak hosszú távon lehet felmérni.

A Mechel Campia Turzii és a TMK Resita esetében a vállalatok által készített, rendszeresen frissített előrejelzések azt mutatják, hogy a vállalatok nem számítanak arra, hogy a szerkezetátalakítási időszak végére teljesen meg fognak felelni a gazdasági életképesség kritériumainak. E két vállalatnak ezért különleges korrekciós cselekvési tervek végrehajtását kellene fontolóra vennie a helyzet javítása céljából.

Termelékenység

Az elemzés tárgyát képező vállalatokban az össztermelékenység mértéke 2006-ban nem érte el az uniós szintet. Bár a foglalkoztatottsági szint a teljes ágazatban sokkal alacsonyabb volt, mint ahogy arról a nemzeti szerkezetátalakítási program rendelkezett, a kedvezményezett vállalatok termelékenységi szintje egy átlagos hatékonyságú európai gyár hasonló mutatójának csupán mintegy 50 %-át érte el. A vállalatok egyéni üzleti tervei szerint a 2008-ra vonatkozó összesített előrejelzés még mindig csak az átlagos hatékonyságú európai gyár termelékenységének 60 %-ával számol. A termelékenységnek a jegyzőkönyv által előírt növelése érdekében még több erőfeszítésre van szükség.

Költségcsökkentés

Az ellenőrzés azt mutatja, hogy 2006-ban – a bevezetett és végrehajtott beruházási programok ellenére – számos kedvezményezett vállalat képtelen volt összköltségeinek jelentős mértékű csökkentésére. Ez a nyersanyagok világpiaci árainak emelkedésére és a legtöbb vállalat nagymértékű nyersanyaghasználatára vezethető vissza, amely közvetlen hatást gyakorol a költségekre. A 2006. évre vonatkozó értékek és azok felülvizsgált, frissített változatai meghaladják a nemzetközi energia- és anyagfogyasztási normákat. A foglalkoztatottsági költségek csökkentése terén majd minden kedvezményezett vállalatnál előrehaladást értek el. Azonban a Mittal Steel Galatiban és Hunedoarában még fejlődésre van szükség e téren.

2.2.2. Környezetvédelem

A csatlakozási szerződés átmeneti szabályozást ír elő Románia környezetvédelmi jogszabályai vonatkozásában, és felállítja azoknak a létesítményeknek a jegyzékét, amelyek 2014 decemberéig felmentést kaptak az IPPC-irányelvnek való megfelelés alól. A jegyzékben szereplő acélipari vállalatok a következők: Mittal Steel Galati, Mittal Steel Hunedoara és Mechel Campia Turzii. A többi vállalat nem került fel az átmeneti időszakot élvező vállalatok jegyzékébe, így már a csatlakozás időpontjában meg kellett felelniük ennek a jogszabálynak.

Az IPPC-irányelvnek való megfelelés tekintetében haladékot kapott vállalatok – a Mittal Steel Hunedoara kivételével – környezeti beruházásaikat a program szerint hajtották végre.

A 2006-ban környezeti beruházásokra fordított összeg – a Mittal Steel Galati és a TMK Resita tervezettnél nagyobb környezeti beruházásainak köszönhetően – a nemzeti szerkezetátalakítási program által előre jelzett szint 120 %-ának felel meg. Két másik vállalat, a Mechel Targoviste és a Mittal Steel Hunedoara nem teljesítették az egyéni üzleti tervükben kitűzött célt, és a tervezettnél alacsonyabb mértékben végeztek környezetvédelmi beruházásokat.

3. FŐBB KÖVETKEZTETÉSEK

A nemzeti szerkezetátalakítási programok benyújtását követően mind a két országban fontos lépéseket tettek az acélipar szerkezetátalakítása terén. A meglévő üzemeket korszerűsítik, hogy a termelést hozzáigazítsák az EU és az exportpiacok elvárásainak megfelelő acélminőséghez. A jelenleg zajló koncentrálódási folyamatokkal párhuzamosan az irányítási struktúrák is változásokon mentek keresztül, főként Romániában.

Ezen erőfeszítések ellenére a Bizottság a vonatkozó határozatokban és jegyzőkönyvekben meghatározott kötelezettségek és követelmények végrehajtása terén késedelmeket állapított meg, melyek néha jelentős mértékűek voltak. A Bizottság a következő és egyben utolsó ellenőrzési jelentésében alaposan elemezni fogja, hogy a szerkezetátalakítási tervek végrehajtásával kapcsolatban felismert problémák főként a cégekre vezethetők-e vissza, vagy olyan rendkívüli és előre nem látott körülményeknek tudhatók be, amelyekért a vállalat nem felelős. A jelentés a nemrégiben bekövetkezett nyersanyagár-emelkedések lehetséges hatásának felmérésére is ki fog térni.

3.1. Bulgária

Az egyetlen érintett kedvezményezett vállalat, a Kremikovci, jelenleg egyre súlyosabb mértékben megszegi a bolgár kormánnyal és a Bizottsággal szemben vállalt kötelezettségeit. A meg nem felelés a technológiai és környezeti beruházásokat, az értékesítést, a költségcsökkentést és a termelékenységet érinti, amelyek mind hatással vannak a gazdasági életképességre, valamint a vállalatirányítás hatékonyságára és eredményességére.

Ezenkívül a Bizottság a téren is nehézségekbe ütközött, hogy pontos és ellentmondásmentes adatokat kapjon a vállalat szerkezetátalakításával kapcsolatban.

A gazdasági életképesség 2008 végéig történő, az előírt feltételek szerinti elérése igen nagy kihívásnak tűnik a vállalat számára, még a jelenlegi, kivételesen kedvező acél-világpiaci feltételek mellett is. A Bizottság szigorúan figyelemmel kíséri azokat a területeket, ahol késedelmek, illetve megfelelőségi hiányok voltak tapasztalhatók, és be fog számolni az előrehaladásról a következő jelentésekben.

3.2. Románia

Romániában az ellenőrzési folyamat a kormány és az érintett vállalatok kölcsönös kötelezettségeinek kellő mértékű figyelembe vételével zajlik. A 2006-ban elért eredményeket illetően mind a hat vállalat javított eredményein az előző évekhez képest. Azonban a gazdasági életképesség referenciaértékeinek való megfelelés mértéke nem éri el azt a szintet, amely teljesítésére a megfelelő egyéni üzleti tervekben kötelezettséget vállaltak.

A gazdasági életképesség elérése érdekében az összes vállalatnak fokozott erőfeszítéseket kell tennie szerkezetátalakítása érdekében, különös tekintettel a költségcsökkentő stratégiák végrehajtására, a vállalatirányítás és az értékesítési stratégiák fejlesztésére, hogy profitálni tudjanak a kedvező piaci feltételekből. Mindez alapvető követelmény a 2007. és 2008. évre vonatkozó egyéni üzleti tervekben foglalt célok megvalósításához.

3.3. Nyomon követés

Ahhoz, hogy a kedvezményezett vállalatok 2008-ban gazdaságilag életképessé váljanak, a Bizottság szerint fokozni kell a szerkezetátalakítási folyamatot.

A Bizottság emlékeztet arra, hogy az EU-Bulgária Társulási Tanács és a román csatlakozási szerződés jegyzőkönyvének rendelkezései világosan kijelentik, hogy a jövőben a tervbe vett támogatásokon kívül nem nyújtható egyéb állami támogatás szerkezetátalakításra. Minden más, szerkezetátalakításra adott támogatás ezért összeegyeztethetetlen lenne az idevágó rendelkezésekkel. A már megadott állami támogatásra vonatkozó feltételeknek – azaz a Bizottság által megállapított, gazdasági életképességre vonatkozó referenciaértékeknek – való meg nem felelés esetén a Bizottság megteszi a szükséges intézkedéseket az ilyen támogatások visszafizettetésére.

[1] HL L 358., 1994.12.31., 3–222. o.

[2] EU-BG 1909/06 – a 2006/3 határozat elfogadása.

[3] HL L 157., 2005.06.21., 3–393. o.

[4] Hasonló folyamat zajlott és ért véget nemrég a Cseh Köztársaságban és Lengyelországban, ahol a Bizottság a szerkezeti átalakítást 2006 végéig figyelemmel kísérte, és jelentést írt róla.

[5] A gazdasági életképesség azt jelenti, hogy a vállalatok a szerkezetátalakítási időszak végére ismét fenntarthatóan nyereségesek. Hosszú múltra visszatekintő gyakorlat alapján a Bizottság szerint a vállalatoknak az alábbiakat kell elérni:- ésszerű működési nyereség, azaz a nem integrált acélipari vállalatok esetében a forgalom legalább 10 %-ának, az integrált kohók esetében a forgalom 13,5 %-ának megfelelő kamatfizetés, adózás és értékcsökkenés előtti jövedelem (EBITDA);- minimális sajáttőkehozam: ez alatt a minimum értékesítési nyereséget értjük, azaz az adózás és kamatfizetés előtti jövedelemnek (EBIT) a forgalom legalább 1,5 %-át kell kitennie.

[6] Eurostat, kormányzati jelentések.

[7] A bolgár leva és az euró átváltási árfolyama 1,9487 (2004. júniusi átlag).

[8] Az Európai Unió közös álláspontja – 6. fejezet: Verseny, elfogadás dátuma: 2004. június, 10232/04.

[9] 3010/91/ESZAK határozat, HL L 286., 1991.10.16., 20. o.

[10] A Tanács 96/61/EK irányelve (1996. szeptember 24.), HL L 1257., 1996.10.10., 26. o.

[11] A román lej és az euró átváltási árfolyama 39358,0 (2004. decemberi átlag).

[12] 3010/91/ESZAK határozat, HL L 286., 1991.10.16., 20. o.